LidanRubinov/Halacha-QA huggingface dataset:
שאלה: הכשרת סיר שטוגן בו בצל טריפה: בטעות טיגנו בסיר בצל שנחתך בסכין טריפה. את הבצל זרקנו. מה דינו של הסיר? וכיצד ניתן להכשירו? כמו כן את הבצל עירבבנו בסיר החם עם מזלג, מה דינו של המזלג?
תשובה: יש להגעיל את הסיר ואת המזלג. כדי להכשיר אותם צריך שהסיר והמזלג יהיו נקיים ללא שום לכלוך דבוק או חלודה. כמו כן, יש להסיר מהסיר את הידיות, אם הם ניתנות לפירוק. את ההגעלה ניתן לעשות החל מ-24 שעות לאחר השימוש בהם. אם מדובר בסיר קטן, שיכול להיכנס לסיר גדול ממנו, יש למלא סיר גדול במים עד שמעלים בועות ולהכניס את הסיר לתוך המים כשהם עדיין מעלים בועות (ניתן להשאיר אותו זמן מה עד ששוב יעלו בועות) ולאחר שמוציאים אותו יש להכניס את הסיר לכלי עם מים קרים. וכך יש לעשות למזלג. אם הסיר גדול, יש למלא אותו מים ולהרתיח עד שיעלה בועות ויגלשו המים מעבר לשפתו על פני כל הסיר, ניתן לגרום למים לגלוש על ידי זריקת ברזל מלובל לתוך המים. כמו כן, אפשר במקום הגעלה ללבן את הסיר בליבון קל ואפשרות זו חיונית אם יש בסיר מקומות שקשה לנקות או שיש בהם חלודה.
שאלה: כהן שקשה לו באצבעות: מה יעשה כהן שלא מצליח לעשות את התנועה באצבעות?
תשובה: כמדומני שמספיק מעיקר הדין להרים את היד בשביל לברך.
שאלה: יום הולדת בתאריך מיוחד: אם אחותי הקטנה נולדה ביום פטירת רחל אמנו, האם זה אומר משהו על אישיותה?
תשובה: זכות גדולה לאחותך הקטנה שנולדה ביום פטירת רחל. ודאי שדבר זה יגרום לה לזכור את הדמות המיוחדת של רחל וללמוד ממנה דברים טובים.
שאלה: אכילה בשכונה שיש בה הלוייה: האם מותר לאכול כאשר בשכונה יש הלוויה?
תשובה: מותר.
שאלה: מי יכול להיות סנדק: בלידת בני הבכור אב בעלי היה הסנדק. כעת אני צריכה ללדת עוד בן זכר ואני רוצה שמישהו ממשפחתי יהיה הסנדק, האם אח שלי יכול להיות הסנדק של בני השני?
תשובה: מעיקר הדין כל אדם כשר להיות סנדק. ונהוג לכבד בסנדק תלמיד חכם שהוא דמות תורנית או אחד מבני המשפחה שהרך הנימול, לכשיגדל וידע מי היה הסנדק שלו, יוכל להתחנך לאורו.
שאלה: ת על בגד שניזוק על ידי המוכרת: אשתי עובדת בחנות בגדים. כדרך העבודה היא נדרשת ללבוש את בגדי החנות ע"מ להציגם. בסוף המשמרת, בדרכה הביתה, נוכחה לדעת ששכחה להחזיר את הבגד. הבגד התלכלך בכתמי שמן (ניראים לעין). אשמח לדעת מה הדין.
תשובה: משאלתך נראה שהחולצה התלכלכה מחוץ לחנות ולכן אשתך חייבת בכל הנזקים, כי באותו זמן היא כבר שואלת שלא מדעת (בשוגג) ודינה כמו גנב שחייב בכל הנזקים עד שמחזיר את החולצה. לכן עליה לדווח לבעל החנות על הנזק שקרה ואם הוא יחייב אותה בתשלומים עליה לשלם. במידה והחולצה התלכלכה תוך כדי השימוש הרגיל בחנות, יש מקום להקל מדין מזיק בהיתר אך מחוץ לחנות לא שייך היתר זה וחייבת. הרב אריאל איגרא
שאלה: הפסק טהרה במגבון: האם מותר לעשות הפסק טהרה במגבון, האם זה מוציא ידי חובה?
תשובה: בדיעבד כן, אולם לא מומלץ לכתחילה  גם מבחינה הלכתית וגם מבחינה בריאותית.
שאלה: בישולי גויים אצל עוזרת פיליפינית: יש אצלו פיליפינית העוזרת לטפל באבי (שעבר תאונה), ובין היתר להכין לו אוכל ולעזור לו לאכול. הבנתי שיש בעיה לאכול מבישולי הגויים. האם לאבי יש היתר מסויים (גם אם הפיליפינית היא זו שהדליקה את האש)? יש לציין, שאנו לא אשכנזים (שהבנתי שלהם יש יותר הקלות בנושא זה) אלא בני העדה התימנית. אני שומר מצוות אבל שאר משפחתי פחות, לכן איני רוצה לומר להם שיש בעיה אלא אם כן ממש אי אפשר לאכול מאוכל זה. אודה לך על תשובה מפורטת ככל האפשר.
תשובה: אם אין מי שמצוי בבית להדליק את האש וגם לאביך אין יכולת להדליק את האש, יש היתר בשעת דחק כזו שהעוזרת תדליק ותבשל (עיין בזה בשו"ע המקוצר לרב רצאבי חלק ד' סימן קל"ז בהערה בסקכ"ג). אך כל זה הוא היתר לאביך בלבד אבל לך ולשאר בני המשפחה אסור לאכול מבישוליה. כמו כן, הכלים שבהם היא מבשלת נאסרים ואסור לכם להשתמש בהם. צריך לדעת שגם ההיתר לאביך אינו פשוט ויש פוסקים שאינם מתירים כלל אם אין מי שידליק את האש (והרי יש אפשרות לשלם ליהודי שלפחות ידליק את האש או לשלם יותר ולהעסיק יהודי במקום פיליפינית אלא שנראה משאלתך ששאר בני המשפחה לא ישמעו לך ולכן אפשר לסמוך על היתר זה. אבל אם נראה לך שאפשר לשכנע את בני המשפחה לשלם יותר כסף ולפתור את הבעיה ודאי שעדיף כך, בפרט אם אין לכם בעייה כספית). (יש להעיר שלא בכל המאכלים יש איסור בישולי גויים ויש בזה שני כללים בסיסיים: א. דבר שרגילים לאכלו גם ללא בישול, כגון: גזר, גמבה, בצל וכדומה, מותר לאכלו גם אם התבשל על ידי גוי. ב. דבר שאינו עולה על שולחן מלכים ללפת בו את הפת, כגון: קטניות קלויות ("פיצוחים"), אין בו משום איסור בישולי גויים. בפועל ההרגלים של בני אדם בזה משתנים לפי המקום והזמן וצריך לשאול רב בכל מצב של ספק). הרב ישי ואדעי
שאלה: מסטיק בשיער של ילד בן שנתיים: הבן שלי בן שנתיים ו5. אני מחכה שיגיע לגיל 3 כדי לספר אותו. לפני חודש נדבק לו מסטיק בשיער ולא היה ניתן להוריד את זה. גזרנו לו את החתיכת שיער. אני עדיין צריכה לחכות עד גיל 3 כדי לספר אותו?
תשובה: כן, כיון שמה שהורדתם לא היה בתור תספורת אלא דומה לטיפול בפצע מקומי - ולכן לא נחשב לתגלחת.
שאלה: העתקת מוצר- זכויות יוצרים: האם מותר לי לקחת תמונה של מוצר, להביא אותה לנגר או זגג ולבקש ממנו לייצר לי אחד כזה לפי אותם מידות או שזה הפרת זכויות יוצרים? מדובר במוצר עזר רפואי לשימוש אישי ולא לסחור בו.
תשובה: אם היית קונה את המוצר בכל מקרה, יש כאן משום יורד לאומנותו של חברו, כלומר, השגת גבול שהרי אתה מונע ממנו פרנסה. אולם אם ברור לך שבכל מקרה לא היית קונה מאותו אדם (וה' יראה ללבב) ואתה רוצה להשתמש רק לשימוש פרטי, ישנם פוסקים המקילים. הרב ניר אביב
שאלה: כספי פקדון שצובר ריבית: בידי מצויים כספי ירושה שאני צריך להעביר לאדם מסוים. אותו אדם מתעכב ולא לוקח את הכסף למרות שהודעתי לו שהכסף אצלי ואני מוכן להעביר אותו אליו בכל עת שיחפוץ. הפקדתי את הכסף בפק"מ וצובר רבית זכות. האם כאשר הוא יבוא לקחת את הכסף ממני אני צריך לתת לו גם את הרבית או שמספיק לתת את הקרן?
תשובה: צריך להעביר לו גם את הרווחים, אולם ניתן לבקש שכר טירחה על הטיפול בנושא.
שאלה: מרכיב בריבה מחו"ל שעלול להיות לא כשר: קרובי הביאו לי מתנה מחו"ל מספר צינצנות ריבה מקומית. ככלל אני יודע שבד"כ ריבה היא בעייתית מפני שלא תמיד יש פירוט מדויק של מה שנכנס בה, ובעולם המודרני שבו יש תוספי מזון כמעט בכל מזון, קשה לדעת את מקור התוסף. יחד עם זאת, בריבות המדוברות, הכל נראה די בסיסי. אשמח עם תוכלו לומר לי אם יש משהו ברכיבים המדוברים שעלול להיות לא כשר והאם מותר לי לאכול ריבות אלו. ריבת פטל: פרי, סוכר, סירופ גלוקוז, חומצת לימון. ריבת דובדבנים, כנ"ל. ריבת אצטרובלים: מיצוי כמה סוגי עצים, אצטרובל, סוכר, חומצת לימון. מיותר לציין, שחותמת כשרות אין על ריבה מקומית. הרכיב היחיד שנשמע לי בעל פוטנציאל לבעייתיות הוא חומצת הלימון. ביצעתי חיפוש בגוגל, אבל בעיות הכשרות היחידות שמצאתי היא עניין הכשרות לפסח.
תשובה: אמנם אם היינו בטוחים שרק רכיבים אלו נמצאים אפשר היה להקל, אולם מניין לנו שאין עוד רכיבים שלא צויינו?! כגון: מעמידים ומשמרים שונים. באופן כללי, אדם צריך להמנע מלצרוך מוצרים שאינם ידועים לו מקורותיהם. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: עניית אמן לאחר ברכה עצמית: בעניין עניית אמן אחרי הברכות שאנו מברכים - למה אסור לענות אמן? ויש ברכות שאנו כן אומרים אמן. אם אפשר לענות בהרחבה, אני אשמח.
תשובה: לגבי עניית אמן על ברכה שהוא עצמו מברך, מובא בגמ' במסכת ברכות (מה:) שכל העונה אמן אחר ברכת עצמו - הרי זה מגונה (אבל אם בירך על ברכות הנהנין וכו' שאסור להפסיק בין הברכה למעשה, לא נחשב רק מגונה אלא אף איסור יש בזה), מ"מ הסיקו שם בגמ', ש המסיימת כגון: בונה ירושלים בברכת המזון שהיא המסיימת את שלוש הברכות הראשונות שהם מדאורייתא וכדו', צריך לענות אמן להורות על הסיום. וה"ה לברכת ישתבח או ברכה אחרונה בהפטרה או שומר את עמו ישראל לעד וכדו'. וכ"פ השו"ע בסימן רט"ו ס"א". אולם הרמ"א שם ס"ל שאין עונים אמן אחר בונה ירושלים שבברכת המזון.
שאלה: הבדל בין בן לבת בנוסח האיחול: האם כשנולדת בת מברכים את ההורים שיזכו לגדלה "לתורה, מצוות, חופה ומעשים טובים"? האם יש הבדל בנוסח בין לידת בת לבן?
תשובה: אין הבדל רק שבבן מוסיפים שיזכו להכניסו בבריתו של אברהם אבינו.
שאלה: שו"ע קצז  ועוד סימנים: התקשיתי בסעיף א בסימן קצז. לכאורה זה נראה נורא פשוט אבל לא הכל כתוב בשולחן ערוך. אז הסתכלתי במפרשים ורק התבלבלתי (המפרשים לדוגמא: רא"ש, רי"ף, רש"י בגמרא וברי"ף, מרדכי, שלטי גיבורים במרדכי ורבנו יונה). אז כמובן אתה לא צריך לעיין בכולם. אני רק רוצה הלכה פסוקה (כי מכל אחד משמע משהו אחר). 1) האם זה דווקא כשרגילים לאכול אחרי הסעודה, ואם כן, האם צריך דווקא המאכל שרגילים או אפשר מאכל אחר? 2) האם זה דווקא שהביאו להם בפועל לאכול ואכלו או שאם היו מביאים להם היו מסכימים לאכול אך בפועל לא הביאו להם ולא אכלו? 3) כזכור, שניים לא חייבים בזימון וגם לא רשאים בזימון (שו"ע,קצג,א ), אז כיצד השלישי יכול להגיע אחרי שאמרו הב לן ונברך? (כלומר כיצד הם מזמנים). 4) כיצד יכול לחול עליהם חיוב זימון מיד כשיצטרף אליהם, הרי צריך שיגמרו ביחד כדי שיתחייבו (אלא אם כן נתחברו מתחילה, כמבואר בסימן קצג סעיפים ב וד )? 5) האם יכולים לזמן איתו מיד כשיגמרו את הקינוח שלהם? מצד אחד לא בטוח שאכל כזית ואז אי אפשר לזמן עליו (כי לפי הרמב"ם מספיק שאכלו שהיו מוכנים לאכול הספק של שאלה 2 כלשהו, ולא בטוח שהספיק עוד לאכול יותר מדי), ומצד שני, לא נאה שיחכו לו עד שיגמור סעודתו או לפחות עד שיאכל כזית. ואם לא חייבים לזמן איתו (כמו במקרה רגיל של סעיף ב בסימן קצג, עיין במשנה ברורה), אז למה נכתב בסעיפנו שחייבים לצרף אותו? אני מקווה שעד עכשיו הסברתי את עצמי טוב. וזה שאלות מסימנים אחרים: 6) שניים אכלו פת ואחד כזית ירק רביעית משקה. אם ברך אותו שאכל ירק משקה, האם יוכל להצטרף לזימון כאשר השניים לא ברכו עדיין (כמבואר בסימן קצד סעיף א)? 7) סימן קצד,ג: המשנה ברורה כותב שם רק דין ליחיד. האם שלושה שאכלו כדי שביעה ולא יודעים את כל שלושת הברכות, ברור שיברך מי שיודע, אך האם השלושה יצטרכו לזמן על ברכות אלו? 8) האם יחיד צריך לברך אם יודע רק הטוב והמטיב (בזמן שאכל כדי שביעה, שחיובו מדאורייתא), ומה לעניין שלושה לזימון?
תשובה: 1. כל עוד השניים האלו יכולים לאכול ואם היו מביאים להם דבר טעים (אף אם אינו נמצא) היו ממשיכים לאכול, הרי שלא סיימו את ארוחתם והוא מצטרף לזימון. 2. גם אם לא הביאו להם בפועל הם יכולים לזמן. 3. אין הכוונה שהם מזמנים. הכוונה שהם אומרים לעצמם או אחד לשני "בוא ונברך". לא דווקא לשון זימון אלא גם בלשון שלנו. 4. מדובר כשהוא נקבע איתם בשולחן. כמו בסימן קצג, ב. 5. אם אכל רק כזית רשאים לזמן איתו אבל אם סיים סעודתו חייבים לזמן איתו. ולכתחילה ראוי שיזמנו איתו. (משנה ברורה קצג, יט ושער הציון יז) 6. לא (משנה ברורה קצז, ט) 7. אם אחד יודע את כל הברכות, וודאי שיזמן. ונראה שגם אם שבע וברכתו מדאורייתא ויודעים רק חלק מהברכות יזמנו ובתנאי שיודע את ברכת הזן כולה. 8. הטוב והמטיב, שהיא מדרבנן, אין לברך לבדה.
שאלה: ואין עבודה לזולתו: אני ב"ה זוכה להגיד כל יום את י"ג עיקרים, ואני לא יודעת מה זה "ואין עבודה לזולתו". אם הרב יכול בבקשה להגיד לי על מה לכוון ומה פירוש המילים.
תשובה: הכוונה שאין לעבוד אף אחד אחר חוץ מאת הקב"ה. לא את המלאכים ובוודאי שלא עבודה זרה. ובכלל העבודה, שכל תפילותינו יהיו מכוונות רק ל-ה' יתברך בלבד.
שאלה: כנפיים שנוזל מהם דם: אני בעלת תשובה. אכלתי היום כנפיים על האש בכשרות רגילה או לא יודעת איזה כשרות. ופתאום ראיתי קצת דם נוזל מהבשר, האם מותר לאכול או לא?
תשובה: האם הכנפיים היו מוכשרות? אם כן, הנוזל אינו דם.
שאלה: שרשרת כסף וזהב: האם מותר שבתליון של שרשרת יהיו גם כסף וגם זהב בתליון? משום ששמעתי באיזה מקום שזה אסור לפי ההלכה!
תשובה: אין שום מניעה הלכתית להכנת תכשיט מעורב בזהב ובכסף.
שאלה: האם לבקש שוב סליחה: היתה לי חברה טובה אחרי שהתחתנתי ועברתי לעיר אחרת הקשר נותק לגמרי. לפני שנה ושמונה חודשים ילדתי ושכחתי לספר לה שנודע לה היא נפגעה ממני קשות ביקשתי סליחה ממנה כמה פעמים והיא אמרה שהיא נפגעה אבל היא תשכח. אבל יש לי תחושה חזקה שהיא לא סלחה ועדין כועסת עליי. ניסיתי ליצור איתה קשר אך היא לא עונה לי. האם אני צריכה שוב לבקש סליחה או שעשיתי את המוטל עליי?
תשובה: לא הייתה לך כוונה לפגוע וגם עשית את המוטל עלייך לפייס אותה.
שאלה: קיים לי כדעת הרמ"א: האם בזמן הזה, שבא"י יוצאי ספרד ואשכנז חיים ביחד, האם יוצאי ספרד יכולים לומר בדיני ממונות, קים לי כדעת הרמ"א, בניגוד להכרעת מרן השו"ע?
תשובה: גם פה בארץ כל עדה נוהגת לפי מנהגיה ולא מתבטלים אחד כלפי השני, ולכן לא שייך לומר קים לי כדיעה האחרת.
שאלה: מקח טעות בקניית בית מגורים: שלו. אם אפשר שהרב כלאב שליט"א יעבור על התשובה - כי זה נוגע לממון מרובה. אדם שקנה בית מקבלן. לאחר שעשה חוזה קניין עם עדים וקבלו מהקבלן ושילם מקדמה (20 ), כעבור יומיים מכניסתו לדירה, התברר לו שדירתו נמצאת מעל קבר קטן של עצמות בודדות. וכעת דורש לבטל את המקח. האם המוכר צודק בטענתו כי רוב האנשים לא מקפידים על דבר זה, ולכן הלוקח צריך לשלם כמבואר בערוה"ש, רל"ב, סי"ז.
תשובה: לא ניתן לענות על השאלה באופן שלם ללא ידיעת פרטי החוזה. וכמו"כ קשה לדון על נושא הקבר ללא ידיעת כל הפרטים על קבר זה: היכן מיקומו וכו'.
שאלה: המתנה אחרי אכילת בשר בגודל גרגיר אורז: לכבוד הרב דוד חי הכהן שליט"א אם אכלתי קערת אורז ובתוכה היה בשר בגודל גרגיר שומשום (אני ראיתיו), האם אני צריך לחכות 6 שעות עד שאוכל לאכול חלבי?
תשובה: יש להניח שאם ראית בשר בתוך האורז היה עוד שלא ראית. בכל אופן, אין דין ביטול בין בשר לאורז, ולכן כל האורז הוא בשרי וראוי להמתין שש שעות כרגיל. אפשר להקל בחולה או בילד קטן אבל לא באדם בריא ללא צורך גדול.
שאלה: רואה חשבון של מסעדת טריפה: הנני עובד כרואה חשבון עצמאי זה מספר שנים. אחד מהלקוח שלי מתכוון לפתוח מסעדה שבה יוגשו מנות עם מאכלים לא כשרים, כגון: סרטן, שרימפסים, חזיר וכו. האם מותר לי להיות רו"ח ולקבל שכר טירחה מלקוח זה?
תשובה: אני חושב שיש בזה בעיה של מסייע לדבר עבירה. אמנם זה לא נקרא "לפני עיוור" כי הוא יכול לעשות זאת על ידי מישהו אחר אולם יש בזה סיוע לעסק שמכשיל את הציבור.
שאלה: הסתרת מידע בשידוכין של בעל תשובה: שאלה שנשאלה בכ"ג תמוז תשס"ט והופנתה לרה"ג זלמן מלמד שליט"א: "האם יש חיוב להודיע לפני הנישואין על נפילות בענייני צניעות". ענה הרב: "אין חיוב להודיע אלא אם כן הדבר היה חמור שיש להניח שהצד השני אילו ידע לא היה מסכים לקשר" שאלותיי היא: א. כל מתבגר נתקל בקשיים של הוצאת זרע לבטלה ו או נפילות שונות בענייני צניעות שבנות לא מסוגלות להבין ולא יכולות לקבל אותן. בוודאי שבחור שיספר על הקשיים שלו בשמירת הברית או נפילות בצניעות - הצד השני לא יסכים לקשר. האם ניתן לשמוע על גדר הילכתי יותר ברור מתי משתפים לפני שידוך ומתי לא? ב. כיצד תשובה זו מסתדרת עם תשובתו של הרב ש. יוסף וייצן שענה: "עדיף לא לספר על חטאים שעשית אם עשית תשובה עליהם". עשיית התשובה מוחקת את החטאים. רק אם השמירה על הסוד היא בכדי להגן על. הקשר יש מקום לא לספר סודות" (בקטגוריית "זוגיות") ג. האם אדם חילוני שחי בחברה חילונית ומתרינית מחוייב לספר על נפילות בצניעות שהתרחשו בעבר וכיום אין להם השפעה על הזוגיות וחיי הנישואין? ד. אם ברור לה שהוא היה חילוני והוא טוען שהכל מאחוריו ולא רוצה לעסוק בזה ועשה תשובה והוא לא אומר בפירוש אבל אין לו רגשות כלפי בנות או בנים ל"ע מהעבר ואין הדבר כלל מטריד אותו האם מחוייב לספר על קשרים ונפילות חמורות בצניעות שהתרחשו בעברו החילוני? ה. האם צריך לרמוז שהיו כאלה, אם עשה תשובה וברור לה שהוא היה חילוני?
תשובה: א. על נפילות אלו שהזכרת אין צריך לספר כלל ועדיף לא לספר. ב. חילוני ששב בתשובה לא צריך לספר על מה שהיה אם יודעים שהוא היה חילוני. וגם אם הוא מתבקש לספר על ידי הצד השני מוטב שימאן ולא יגרר לספר, רק יאמר שהוא היה חילוני וזה מאחריו. אך הוא צריך להיות אמיתי בזה שאומר שכעת הוא נקי ורחוק מכל מה שהיה.
שאלה: מסיבת סיום בשלושת השבועות: לגבי קביעת תאריך למסיבת סיום שנת הלימודים עבור צוות המורים בבי"ס ממ"ד התלבטנו בין שתי אפשרויות: האחת - תאריך לפני שלושת השבועות, אך בו חלק קטן מהצוות יאלץ להעדר. השניה - בתוך שלושת השבועות (י"ח תמוז) ובו נראה שכולם יכולים להגיע. המתנגדים לתאריך השני טענו שאף אם נמצא היתר הלכתי לכך - אין מן הראוי לקבוע לכתחילה מסיבת סיום במועד זה, כל עוד קיימת אפשרות סבירה אחרת, ולגבי שיקול הנוכחות - תמיד יעדרו (סטטיסטית) חלק מהמורים. אך אף לשיטת המתנגדים הנ"ל לא הוכרע לגבי אפשרות של מסיבה המורכבת מסיור בירושלים (שזה מעיין ענייני דיומא) בשילוב עם מסעדה. כמובן שברקע עומד השיקול של גיבוש הצוות והשראת אווירה טובה בתוכו, שזוהי מטרת המסיבה. נודה לרב על הדרכתו בעניין ועל הדגשת השיקול הנכון יותר.
תשובה: עד ר"ח אב אין שום איסור לערוך מסיבה, רק ריקודים אסורים וכן מוסיקה לריקודים.
שאלה: קשר עם גויה: אני יוצא שנתיים עם גויה. אמי התנגדה בתוקף לקשר הזה. היא נפטרה לפני שנה בידיעה שאני עדיין איתה. מקורבים אליי אומרים שנשמתה סובלת ולא נחה מפני שאני עדיין איתה, האם זה נכון במה שהם אומרים?
תשובה: אין שום ספק שקשר עם גויה גורם צער רב להורים שנשמותיהם סובלות מאיסורים שנעשים על ידי יוצאי חלציהם. אחד האיסורים הקשים ביותר הוא הקשר בין יהודי לגויה שעליו נאמר בגמרא שאפילו אברהם אבינו לא יכול לזהות כיהודי את מי שקשור עם גויה והוא כאילו נעקר חלילה מעם ישראל. על כן אנא למענך, למען הוריך ולמען כל עם ישראל עשה מאמצים כבירים להפסיק את הקשר במהירות ככל שתוכל ותבורך מן השמיים.
שאלה: מצוות התלויות בגינה הביתית: א. האם יש להפריש תרומות ומעשרות מצמחי תבלין הגדלים בגינה הביתית, כאשר השימוש בהם הוא לצורך תה? וכאשר השימוש הוא לבשמים להבדלה? ב. האם יש איסור כלאיים בגידול ירקות שונים בערוגה קטנה (סה"כ חצי מטר על מטר)? ג. אנחנו מעוניינים לגדל גפן בעציץ גדול לא נקוב. מה הדין לגבי ערלה? האם הדין משתנה אם העציץ נקוב ומונח על תחתית?
תשובה: א. הפרשת תרומות ומעשרות מצמחי תבלין (בלבד) שאינם נאכלים כלל, יש בכך מחלוקת הרבה אחרונים סוברים שאין צורך אולם דעת הגר"מ אליהו זצ"ל הייתה שיש לעשר מכיוון שעומד לחליטת תה וכדו'. על כן כדאי לעשר בלא ברכה. ב. אפשר להקל לזרוע בארבע פינות ובדיוק באמצע רק ירקות, (לא מתפשטים). ג. חייב בערלה (עציץ שאינו נקוב חייב בערלה). אולם אם תעבירו לאחר מכן לקרקע תצטרכו למנות שנות ערלה חדשות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: יין הראוי לקידוש: רציתי לדעת כמה אחוז יין טהור צריך להיות ביינות שאנו משתמשים בהם לקידוש בליל שבת? כמו כן, האם הרב אוסר לקדש על יינות מסוימים הקיימים בשוק בשל בעיה זאת (האם יש הכשרים שהרב סומך עליהם בעניין זה)?
תשובה: בזמננו צריך לפחות 51  יין. בדרך כלל יש ביין כמות מספקת של יין, כך מקובל בזמננו ואין צורך לחשוש סתם.
שאלה: ציצית בשמיכה : ראיתי שהמשנה ברורה מחמיר לעגל שמיכות העשיות צמר מחשש לחיוב ציצית בשמיכה על פי חלק מהראשונים. אולם החזון איש אומר שאין מקום לחשוש. רציתי לדעת מהי דעתו של כבוד הרב בעניין זה?
תשובה: למעשה נוהגים לפסוק בשמיכות שמתכסים בהם, שאין צורך להטיל בהם ציצית. מכיוון שיש שאומרים שדווקא כסות המיוחד ליום חייב בציצית ואילו שמיכה היא כסות שעיקר שימושה בלילה, וכן מכיוון שהשמיכה היא לא בגד שלובשים אותו.
שאלה: הורדת סרטים לחבר חולה: יש לי חבר חולה מאוד שלא יכול לצאת מהמיטה כל היום. המצב הזה ימשך כל החיים שלו, הוא סובל נורא ומשתגע משעמום. האם מותר לי להוריד סרטים מצוירים מהאינטרנט ולשים לו אותם על האייפון כדי שיהיה לו לפחות קצת מה לעשות? אותי לא מעניינים הסרטים האלה ובוודאי שלא אלך לקנות אותם ככה שאני לא יודע אם אני גוזל משהו מהיוצרים של הסרט. לא נראה לי שגם ההורים שלו יקנו את הסרטים.
תשובה: כיון שקבצים אלו נמצאים באינרטנט מותר לך להורידם, אם לא היית קונה אותם.
שאלה: למי מותר להשתמש בדיסק שנקנה: חמי קנה דיסק המכיל בתוכו מאגר ספרים. לפני מספר ימים התקנתי את הדיסק על המחשב שלי רק בכדי לעשות בו שימוש חד פעמי, לאחר ההתקנה התברר לי שכל המידע בדיסק יושב על הזיכרון במחשב שלי. רציתי לדעת, האם מותר לי לעשות שימוש בדיסק זה? האם אדם שקנה דיסק כזה יכול לתת לקרוב משפחה לעשות בדיסק זה שימוש- כמו כל חפץ ששיך לאדם והוא יכול לתת אותו למי שירצה? האם מי שקנה יכול לשכפל את הדיסק בשביל שימוש אישי שלו במחשב אחר?
תשובה: אם לא מדובר בהעתקה למטרת רווחים, לא צריך להחמיר בזה.
שאלה: נגנבו לי כספי ציבור: נגנב לי הארנק אשר היה בו סכום כסף השייך לכספי ציבור. אינני זוכרת מהו הסכום, אם כן כיצד עליי לנהוג?
תשובה: מצד הדין את פטורה אולם מצד מידת חסידות תחזירי כפי מה שאת מעריכה שהיה בארנק.
שאלה: מיתה בידי שמיים: רציתי לשאול מה הרעיון של מיתה בידי שמיים, הרי בפועל לא קורה לאדם כלום? ועוד שאלה מה ההבדל בין מיתה בידי שמיים לכרת? שניהם הם "עונשים רוחניים" שבפועל האדם לא מרגיש בהם?
תשובה: איננו יודעים מהי הסיבה שאדם מת כיום, כיוון שהיום אין לנו נבואה. העונש של מיתה בידי שמיים אינו קורה מיד כשם שעונש כרת לא קורה מיד. עצם זה שחייו של אדם הופסקו שלא בזמנם זהו העונש. אולם אנו איננו יכולים לדעת כשאדם נפטר האם זה מחמת עונש של קיצור ימים או מחמת שהגיעו ימיו של אותו אדם. מיתה בידי שמיים היא רק כלפי האדם העובר ואילו בהרבה כריתות העונש הוא גם על זרעו.
שאלה: לסטור בביהמ"ד: אדם אמר בבית מדרש מילה לא ראוייה, שפירושה צואה. האם ראוי לסטור לאותו אדם? ומה הדין, כאשר ידוע כי הסטירה תגרום לאותו אדם להחזיר למי שסטר לו, וכי הסיכוי המקסימאלי שהסטירה תעזור, היא שימנע מלדבר כך להבא ליד אותו אדם (מה גם, שגם זה לא בטוח).
תשובה: לא מתכננים לתת סטירה. אולם אם כך התפרץ מן האדם שלא יכל לסבול גסות וניבול פה, אין להצטער על כך.
שאלה: לימוד ענייני טהרה לרווק: אני רווק, בוגר, משתדל אני ללמוד קיצוש"ע על סדר יומי (כמחולק ע"פ ההוצאה עם פסקי הרה"ג מרדכי אליהו זצ"ל). על סדר זה נתקלתי בדיני טהרה (מצניעות ויחוד ועד ועד בכלל). האם מן הראוי שאלמד סימנים אלו כרגיל או אולי ללמוד ברפרוף או בכלל לדלג?
תשובה: אם אתה מצליח ללמוד הלכות אלו בקדושה וזה אינו מסיט אותך למחשבות לא ראויות, אתה יכול ללמוד כסדר. ואם לאו, תדלג על הלכות אלו.
שאלה: דיני ירושה בימינו: לפי חוקי המדינה, בת יורשת בשווה כמו בנים, וכדי להוציא צו ירושה צריך שגם הבת תחתום. האם לאחר שהבת חותמת, אפשר בעל כרחה לחלק את הכסף ע"פ התורה היינו לתת לבכור פי שתיים? המצב הוא שהבכור מפסיד חלק בכורה עבור הבת.
תשובה: בהסכמה הכל מותר. תסכימו שהבכור יקבל משהו סמלי ועל השאר יוותר.
שאלה: להחשיב כסף על שיעור כמעשר: הגעתי לשעור תורה ונאמר לי שצריך לשלם כסף כניסה לשעור. בסוף השעור הרבנית אמרה שהכסף הוא לצדקה להכנסת כלה. האם מותר לי לקחת את הסכום ששילמתי לשעור מכספי מעשרות שיש לי בצד ולהשתמש בזה לכל מיני דברים? זאת אומרת, שנתתי כסף לצדקה ולא כיוונתי שזה לצדקה.
תשובה: כיון שמראש לא חשבתה שזה למטרת צדקה, נראה לי שאין לקזז כסף זה מכספי מעשר.
שאלה: הנחה בקנייה קבוצתית באשראי: "גיהצתי" באשראי עבורי ועבור חברי והם החזירו לי את חלקם בת בפירוט החשבון גיליתי שהכרטיס העניק לי הנחה. מי זכה בהנחה, האם אני חייב להחזיר לחברי את ההפרש?
תשובה: בדרך כלל האומדנא היא שההנחה מגיעה למי ששילם את הכסף למוכר.
שאלה: לשתות חלב בקיבוץ: קיבוץ המייצר חלב למחלבת יטבתה, אך גם מייצר גם לעצמו חלב בשקיות וללא תעודת הכשר, האם ניתן לסמוך עליו ככשר?
תשובה: אם אתה יודע בוודאות שמדובר באותו חלב, שחלקו נשלח למחלבה וחלקו נשאר בקיבוץ, מותר לך לשתות. מכיוון שמקרה זה לא גרוע ממציאות של עד אחד נאמן באיסורין שמעיד שהחלב כשר.
שאלה: איכסון אוכל בשרי וחלבי באותה הקופסא: ברצוני לשאול שאלה לגבי איכסון אוכל. אם יש לי קופסאת פלסטיק ששמתי בה אוכל בשרי. לאחר מכן שטפתי אותה ושמתי בה אוכל פרווה. האם האוכל נהיה בשרי? האם יש עניין בלייחד קופסאות איכסון נפרדות לבשרי, חלבי ופרווה?
תשובה: האוכל לא נהיה בשרי. כדאי לייחד כלים נפרדים בכדי שלא יתבלבלו. מי שלא יודע ששמו בכלי זה דבר חלבי עלול לחשוב שהוא בשרי וכד'.
שאלה: העברת פרטי לבוש של הנפטר: חמתי נפטרה לפני חודש, האם ניתן להעביר בגדים ונעליים שהיו שייכים לה לאחד מבני המשפחה? קיבלתי עצות ודעות שונות לשאלתי. אשמח לקבל דעה של רב שמבין בעניין.
תשובה: אין שום מניעה להעביר את בגדי הנפטרת לאחרים, כמובן שיש לקבל את הסכמת אשתך לכך. אמנם אין להעביר נעליים שהשתמשה בהן ויש לזורקן בגלל סכנה שישנה למי שישתמש בהן.
שאלה: מעשר על מענק לידה: בשעה טובה נולדה לי בת לפני שבועיים. על פי החוק אני זכאי למענק לידה מביטוח הלאומי. האם אני חייב להפריש מעשר על המענק כמו שאני מפריש על המשכורת שלי?
תשובה: צריך לתת מעשר כספים גם מכסף שמקבלים כמענק אלא אם כן אתם מוגדרים כעניים, שאז אתם פטורים לגמרי ממעשר כספים.
שאלה: אדריכלות עפ"י ההלכה: אנו בונים בית חדש ונמצאים בשלב של תכנון אדיכלי של הבית. ברצוני לקבל מספר דגשים אותם עלי להעביר לאדריכל כדי שיקפיד עליהם במהלך התכנון: 1. אמה על אמה - האם ישנה הגדרה למיקום? האם ניתן לכסות את השטח בזכוכית מאוירת (דוגמת ירושלים או כיתוב)? 2. כוון מיטה - באיזה כוון צריך לכוון מיטה של בני זוג? האם יש הגדרה דומה למיטה של ילד? האם הכוון הוא מוחלט או ביחס לירושלים (מזרח כמזרח או מזרח הוא צפון מדרום לירושלים)? 3. מהיכן חיוב מעקה לגג? האם מעקה בטון לגג שאינו בשימוש צריך השלמה ל80 ס"מ? האם יש עניין להשתתף באופן מעשי בבנית המעקה? האם יש ברכה מיוחדת? 4. האם אלמנטים ארכיטקטונים כמו קשתות מחייבים מזוזה? 5. האם ישנה הנחיה למיקום כיור בחדר שירותים כך שניתן לרחוץ ידים או שבחדרי שירותים שלנו אין בעיה? 6. האם צריך להתחשב במיקומי חלונות של השכנים או שמספיק ווילון? 7. במידה ויש מבואה ובתוכה כיור נטילה ואחריו שרותים נדרשת מזוזה?
תשובה: 1. לכתחילה יש לעשות את האמה על אמה על הקיר מול הכניסה של הדלת או מעל הדלת בתנאי שכשיושבים בסלון רואים את האמה על האמה. מכיוון שמדובר בזכר לחורבן לא ראוי לקשט את האמה על אמה בכל מיני קישוטים. 2. יש שתי שיטות איך להעמיד את המיטות, צפון - דרום ומזרח - מערב. המשנה ברורה פוסק שמי שעושה כך לא משתבש ומי שעושה כך לא משתבש. אין צורך להקפיד במיטות של ילדים, הכיוון מזרח לעניין זה הוא מזרח מוחלט. 3. כתוב בתורה "ועשית מעקה לגגך" - מטרת המעקה היא למנוע סיכן לאנשים שמשתמשים על הגג. שיערו ח שגובה המעקה צריך להיות לפחות עשרה טפחים. גם בשאר המקומות, כגון: מדרגות או ירידה לבור - כל מקום שללא מעקה עלולה להיות סכנה להולכים בו, יש מצווה לשים מעקה. לעניין הברכה כותב החיי אדם שהיות ובמקרא מוזכר רק גג, רק עליו מברכים ואילו בשאר המקומות חייבים לעשות מעקה אך ללא ברכה. כאשר מברכים ראוי להשתתף באופן מעשי בבנית המעקה אך לא צריך לבנות את כולו אלא השתתפות סמלית בבניה. כל החיוב לבנית מעקה הוא רק במקום שמתמשים בו, במידה ולא משתמשים בגג אין חיוב לעשות מעקה כלל. 4. גם פתח שיש בו שיפוע חייב במזוזה, בדר"כ יש מתחת לקשתות חלק שעומד ישר ובו קובעים את המזוזה. 5. אני חושב שבשירותים שלנו אין שום בעיה ליטול ידיים בחדר השירותים, רק אסור לברך שם. מצד מידת חסידות יש עניין למקם את הכיור מחוץ לחדר השירותים. 6. ניתן להסתפק בוילון או בתריסים. 7. אם הפתח למבואה זו מגיע עד לתקרה ללא דלת ומשקוף לא צריך מזוזה.
שאלה: ברכה על אוכל חלה גם על משקה?: אם ברכתי שהכל על שתיה ורצוני גם לאכול, האם אוטומטית הברכה תחול גם על מאכל שברכתו שהכל? יש הבדל בין ספרדים לאשכנזים? ותזכו למצוות!!
תשובה: לא, אם בשעת הברכה לא כיוונתה גם על על המאכל, אין הברכה פוטרת את המאכל.
שאלה: להמשיך את הסנדוויץ' במכונית: אני ממהר בבוקר לעבודה ולכן נוטל ידיים בבית אוכל מעט מהסנדויץ וממשיך לאכול אותו במכונית (לא מברך שוב). האם אני נוהג כהלכה?
תשובה: לפי דברי מרן הבן איש חי (שנה ראשונה, פרשת בהעלותך, אות ב' ד"ה וזה אינו), אם בעת ברכת המוציא התכוון בדעתו לגמור סעודתו במקום אחר, מותר.